b'\n_START_ARTICLE_\nK\xc3\xa4mnerinoikeus\n_START_PARAGRAPH_\nK\xc3\xa4mnerinoikeus (ruots. k\xc3\xa4mn\xc3\xa4rsr\xc3\xa4tt < saks. k\xc3\xa4mmerer < lat. camerarius) oli Ruotsissa ja Suomessa tuomioistuin, joka toimi kaupungeissa raastuvanoikeuden alaisuudessa. Suomessa k\xc3\xa4mnerinoikeudet lakkautettiin vuonna 1868, jolloin niiden k\xc3\xa4sittelem\xc3\xa4t asiat siirtyiv\xc3\xa4t raastuvanoikeuden ratkaistavaksi. K\xc3\xa4mnerinoikeudessa k\xc3\xa4siteltiin muut riita-asiat paitsi vekseli- ja merioikeusasiat ja er\xc3\xa4\xc3\xa4t muut raastuvanoikeudelle kuuluneet asiat. K\xc3\xa4mnerinoikeus ratkaisi my\xc3\xb6s v\xc3\xa4h\xc3\xa4isempi\xc3\xa4 rikosasioita. Ensimm\xc3\xa4inen muutoksenhakuaste oli raastuvanoikeus._NEWLINE_K\xc3\xa4mnerinoikeuksien lakkauttamisvuonna 1868 oli Suomessa seitsem\xc3\xa4n k\xc3\xa4mnerinoikeutta: Turun hovioikeuspiiriss\xc3\xa4 Helsingin, Turun ja Porin k\xc3\xa4mnerinoikeudet, Vaasan hovioikeuspiiriss\xc3\xa4 Vaasan ja Oulun k\xc3\xa4mnerinoikeudet sek\xc3\xa4 Viipurin hovioikeuspiiriss\xc3\xa4 Viipurin ja Haminan k\xc3\xa4mnerinoikeudet.'